Document ID: 32006R0640

ΚΑΝΟΝΙΣΜΌΣ (ΕΚ) αριθ. 640/2006 ΤΟΥ ΣΥΜΒΟΥΛΊΟΥ
της 10ης Απριλίου 2006
για την κατάργηση των κανονισμών (ΕΟΚ) αριθ. 3181/78 και (ΕΟΚ) αριθ. 1736/79 περί του Ευρωπαϊκού Νομισματικού Συστήματος
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Ευρωπαϊκής Κεντρικής Τράπεζας (2),
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 3181/78 του Συμβουλίου, της 18ης Δεκεμβρίου 1978, περί του Ευρωπαϊκού Νομισματικού Συστήματος (3), εξουσιοδοτεί το Ευρωπαϊκό Ταμείο Νομισματικής Συνεργασίας (ΕΤΝΣ) να δέχεται καταθέσεις νομισματικών αποθεμάτων από τα κράτη μέλη και να εκδίδει ΕΝΜ (ECU) έναντι των καταθέσεων αυτών. Τα καθήκοντα του ΕΤΝΣ ανέλαβε το Ευρωπαϊκό Νομισματικό Ινστιτούτο και το ΕΤΝΣ καταργήθηκε. Εν συνεχεία, τα εν λόγω καθήκοντα ανέλαβε η Ευρωπαϊκή Κεντρική Τράπεζα. Συνεπώς, ο κανονισμός αυτός δεν έχει πλέον αντικείμενο και θα πρέπει να καταργηθεί.
(2)
Ο κανονισμός (ΕΟΚ) αριθ. 1736/79 του Συμβουλίου, της 3ης Αυγούστου 1979, περί της επιδοτήσεως ορισμένων δανείων, παρεχομένης στο πλαίσιο του Ευρωπαϊκού Νομισματικού Συστήματος (4), προβλέπει, ότι κατά τη διάρκεια πενταετούς περιόδου από την ημερομηνία εφαρμογής του, η Κοινότητα μπορεί να παρέχει επιδοτήσεις επιτοκίου σε ορισμένα είδη δανείων [δάνεια της Ευρωπαϊκής Τράπεζας Επενδύσεων (ΕΤΕπ) για τη χρηματοδότηση επενδύσεων στα λιγότερο ευημερούντα κράτη μέλη, μεταξύ άλλων σε έργα υποδομής]. Αυτή η πενταετής περίοδος, η οποία δεν παρατάθηκε, έληξε το 1984. Περαιτέρω, σύμφωνα με το άρθρο 1 του κανονισμού αυτού, ένα κράτος μέλος, για να επωφεληθεί από αυτές τις επιδοτήσεις επιτοκίου, έπρεπε να συμμετέχει στους μηχανισμούς συναλλαγματικών ισοτιμιών του Ευρωπαϊκού Νομισματικού Συστήματος. Ο όρος αυτός δείχνει επίσης ότι ο εν λόγω κανονισμός δεν τυγχάνει πλέον εφαρμογής. Στο εν τω μεταξύ διάστημα, αυτά τα δάνεια ΝΚΜ που χορηγήθηκαν από την ΕΤΕπ με επιδοτήσεις επιτοκίου έχουν εξοφληθεί. Συνεπώς, ο κανονισμός αυτός δεν έχει πλέον αντικείμενο και θα πρέπει να καταργηθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι κανονισμοί (ΕΟΚ) αριθ. 3181/78 και (ΕΟΚ) αριθ. 1736/79 καταργούνται.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 10 Απριλίου 2006.

Labels: 2
15
11